SK Úradný vestník Európskej únie C 186/20

Uverejnenie žiadosti podľa článku 6 ods. 2 nariadenia Rady (ES) č. 510/2006 o ochrane zemepisných označení a označení pôvodu poľnohospodárskych výrobkov a potravín

2009/C 186/10

Týmto uverejnením sa poskytuje právo vzniesť námietky proti žiadosti podľa článku 7 nariadenia Rady (ES) č. 510/2006. Vznesené námietky sa musia Komisii doručiť do šiestich mesiacov po uverejnení tejto žiadosti.

JEDNOTNÝ DOKUMENT

NARIADENIE RADY (ES) č. 510/2006

„RICCIARELLI DI SIENA“

ES č.: IT-PGI-0005-0666-18.12.2007

CHZO ( X ) CHOP ( )

1. Názov:

„Ricciarelli di Siena“

2. Členský štát alebo tretia krajina:

Taliansko

3. Opis poľnohospodárskeho výrobku alebo potraviny:

3.1. Druh výrobku (ako je uvedené v prílohe II):

Trieda 2.4: Chlieb, pečivo, koláče, cukrovinky, keksy a iné pekárenské výrobky

3.2. Opis výrobku, na ktorý sa vzťahuje názov uvedený v bode 1

Názov „Ricciarelli di Siena“ označuje cukrárenský výrobok, ktorý sa pripravuje zo zmesi mandlí, cukru a vaječného bielka, ktorá sa následne pečie v rúre. Výrobok pri uvedení na trh vykazuje tieto charakteristické vlastnosti: tvar: oválny kosoštvorec; váha: 10–30 g na kus; rozmery: najdlhšia uhlopriečka 50–105 mm; najkratšia uhlopriečka 30–65 mm; hrúbka: 13–20 mm; vonkajší vzhľad: povrch pokrýva vrstva práškového cukru a je teda biely, môže však vykazovať puklinky; okraj je svetlozlatý; vnútorný vzhľad: cesto má krémovú farbu svetlozlatého odtieňa; konzistencia: mäkká, pórovitá; relatívna vlhkosť: minimálne 8 % a maximálne 11,5 %.

3.3. Suroviny (len pri spracovaných výrobkoch):

Nevyhnutné suroviny: Na prípravu „Ricciarelli di Siena“ sa používajú nasledovné suroviny (množstvo potrebné na prípravu 1 kg cesta): sladké mandle: 35 % – 50 %; jemný kryštálový cukor: 35 % – 47 %; bielok zo slepačích vajec: 6 % – 12 %; práškový cukor: 5 % – 8 %; kypriace prostriedky (amónne a/alebo sodné soli): podľa potreby. Použitie práškového alebo pasterizovaného vaječného bielka je povolené. Nepovinné suroviny: horké mandle: až do maximálne 6 % celej zmesi, ako čiastočná náhrada sladkých mandlí; glukózový sirup alebo invertný cukor: až do maximálne 10 % celej zmesi, ako čiastočná náhrada jemného kryštálového cukru; zmiešaný kvetový med: popri ostatných sladidlách, až do maximálne 7 % zmesi; príchute: vanilkové struky alebo vanilín, esenciálne oleje z citrusového ovocia, mandľová príchuť, podľa potreby použité samostatne alebo v kombinácii; kandizovaná pomarančová kôra: až do maximálne 5 % zmesi; ryžový papier: používaný ako základ tohto výrobku; kyselina sorbová: v súlade s platnými zákonmi. Žiadne iné suroviny, prídavné látky, farbivá alebo konzervačné látky.

3.4. Krmivo (len pri výrobkoch živočíšneho pôvodu):

—

3.5. Konkrétne kroky pri výrobe, ktoré je potrebné uskutočniť v označenej zemepisnej oblasti:

Spracovanie a balenie je potrebné vykonať v nepretržitom procese a teda nevyhnutne v oblasti výroby, ktorá je definovaná v bode 4, pretože len týmto spôsobom sa dá zaručiť chuť výrobku. Balenie výrobku hneď po vychladnutí zaručuje udržanie relatívnej vlhkosti uvedenej v bode 3.2. Toto zabraňuje vzniku dvoch protikladných javov, ktoré by mali nepriaznivý vplyv tak na vzhľad výrobku (zmeny na kôrke), ako i jeho mäkkosť a chuť: Absorbovanie vzduchu z okolia, ktorý je príliš suchý, vysušuje cesto, zatiaľ čo absorbovanie vzduchu, ktorý je príliš vlhký, ho na dotyk robí príliš poddajným.

3.6. Osobitné pravidlá pre krájanie, strúhanie, balenie atď:

Výrobky „Ricciarelli di Siena“ sa na trhu predávajú v baleniach po jednom kuse alebo v baleniach obsahujúcich niekoľko kusov. Balením výrobku priamo na mieste výroby a použitím obalu, ktorý ho chráni pred polámaním, sa zabezpečuje čerstvosť, mäkkosť a chuť výrobku. Jednotlivo balené Ricciarelli sú umiestnené vo zvláštnych hermeticky uzavretých obaloch. Ricciarelli vo väčších baleniach sú umiestnené na hermeticky uzavretých bezfarebných podnosoch alebo v nádobách alebo na podnosoch s otvormi v tvare a veľkosti jednotlivých kusov, ktoré sú potom zabalené do tepelne zapečatenej priesvitnej fólie a zvyčajne umiestnené do kartónových alebo kovových škatúľ.

3.7. Osobitné pravidlá pre označovanie:

Etiketa musí obsahovať označenie „Ricciarelli di Siena“ a slovné spojenie „chránené zemepisné označenie“, či už v plnom znení alebo ako skratku (CHZO), a tieto informácie: názov, obchodné meno a adresu baliarne alebo výrobcu; logo so zobrazením, ktorého používanie sa musí v spojení s chráneným zemepisným označením prísne dodržiavať.

Názov „Ricciarelli di Siena“ sa neprekladá. Veľkosť loga je možné prispôsobiť, aby zodpovedala baleniam rôznych veľkostí.

4. Stručné vymedzenie zemepisnej oblasti:

Oblasť, kde sa výrobok „Ricciarelli di Siena“ vyrába a balí, pokrýva celé správne územie provincie Siena.

5. Spojenie so zemepisnou oblasťou:

5.1. Špecifickosť zemepisnej oblasti:

Oblasť sa vyznačuje vysokým pomerom výskytu remeselných cukrárenských výrobkov, čo je dedičstvom kľúčovej úlohy, ktorú po stáročia zohrávali miestne lekárne, ktoré boli zriadené v stredoveku a predávali typické miestne výrobky. O význame tohto odvetvia hospodárstva svedčí nielen počet prevádzok a osôb zaoberajúcich sa cukrárenskou výrobou, ale aj vysoký podiel celého tohto priemyslu na vývoze. Tento úspech je v značnej miere možné pripísať tradičným metódam výroby, ktoré si vyžadujú vysoký stupeň remeselnej zručnosti.

5.2. Špecifickosť výrobku:

Špecifickým znakom tohto výrobku je mäkká, kompaktná a pórovitá konzistencia cesta a svetlozlatá bledá farba. „Ricciarelli di Siena“ vďačí za voju špecifickosť istým tradičným výrobným postupom, ktoré sú pre výrobok s týmto označením typické a môžu byť zhrnuté takto:

— kvasenie a pečenie,

— zrnitosť cesta,

— osobitná mäkkosť vďaka spracovaniu cesta a použitiu vaječného bielka.

„Ricciarelli di Siena“ sa od iných podobných výrobkov odlišuje tým, že neobsahuje múku alebo zemiakový škrob, ktoré by znižovali kvalitu tohto výrobku. Cesto za svoju belosť vďačí výhradne prítomnosti cukru.

5.3. Príčinná súvislosť medzi zemepisnou oblasťou a kvalitou alebo vlastnosťami výrobku (pre CHOP) alebo špecifickou kvalitou, povesťou alebo inou vlastnosťou výrobku (pre CHZO):

Nepopierateľnú povesť výrobku „Ricciarelli di Siena“ dokazuje i skutočnosť, že patrí medzi typické jedinečné vianočné cukrovinky. Z kľúčových diel o gastronómii a kulinárskych tradíciách jasne vyplýva, že pre obyvateľov Sieny by Vianoce bez „Ricciarelli di Siena“ neboli Vianocami. Postupom času, najmä pod vplyvom obrovského návalu turistov a návštevníkov z celého sveta prichádzajúcich do oblasti sa však začali jedávať aj inokedy. Tento faktor taktiež prispel k podpore vývozu a zároveň uvoľnil prepojenie medzi výrobkom a cirkevnými sviatkami a inými zvláštnymi príležitosťami. „Ricciarelli di Siena“ sa vyrábal v kláštoroch a lekárňach, jediných miestach, kde bolo možné nájsť koreniny a príchute potrebné na dochutenie a konzerváciu jedla. Dôkazy svedčiace o tejto tradícii je dodnes možné pozorovať v starých lekárňach v historickom centre Sieny, ktorých freskami vyzdobené stropy so zlatými nápismi slávia Ricciarelli, Panforti a iné typické miestne cukrovinky vyrábané v týchto obchodoch. Siensky prozaik a dramatik Parige v jednej zo svojich poviedok hovorí o tom, ako siensky šľachtic Ricciardetto della Gherardesca (odtiaľ názov Ricciarello) z križiackych výprav priniesol domov arabské cukrovinky, ktoré svojim stočeným tvarom pripomínali tvar sultánových črievic. Názov Ricciarello ako taký sa po prvýkrát spomína v dlhom zozname toskánskych cukroviniek, ktorý sa nachádza v spise „Ditirambo di S.B. in onore del Caffè e dello Zucchero“, ktorý vyšiel v roku 1814 v meste Livorno. Spomína sa v ňom „della lupa i Ricciarelli“, kde je siensky pôvod naznačený vlčicou („lupa“), ktorá je symbolom mesta.

V roku 1891 vyšlo prvé vydanie kľúčového diela Pellegrina Artusiho, „La scienza in cucina e l’arte di mangiar bene“, ktoré je prvým príkladom kuchárskej knihy založenej na národných gastronomických tradíciách. Názov receptu č. 629, ktorý opisuje prípravu predmetného výrobku, nesie názov „Ricciarelli di Siena“. Suroviny uvedené v recepte zodpovedajú surovinám, ktoré sa používajú i dnes: „jemný biely cukor, sladké a horké mandle, vaječný bielok, aróma z pomarančovej kôry“.

Odkaz na uverejnenie špecifikácie:

Vláda začala vnútroštátne námietkové konanie tým, že uverejnila návrh na uznanie chráneného zemepisného označenia „Ricciarelli di Siena“ v úradnom vestníku Talianskej republiky č. 149 z 29. júna 2005.

Úplné znenie špecifikácie výrobku je možné nájsť

— na tejto webovej stránke: http://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg alebo